মুর্শিদাবাদে বিপুল বোমা উদ্ধার ঘিরে চাঞ্চল্য

ওয়েবডেস্ক- মুর্শিদাবাদে (Murshidabad) বিপুল বোমা উদ্ধার (Bomb Rescue) ঘিরে চাঞ্চল্য। রানিতলা ও ডোমকল থেকে বোমা উদ্ধার হয়েছে। ২০২৬ এর ভোটের আগে থেকেই ক্রমশ উত্তপ্ত হচ্ছে মুর্শিদাবাদ। বুধবার সকালে মুর্শিদাবাদের রানিতলা এলাকায় একটি পুকুর পাড় থেকে বিপুল পরিমাণে সকেট বোমা উদ্ধার হওয়ার ঘটনায় ব্যাপক চাঞ্চল্য ছড়িয়েছে। প্রাথমিক অনুমান, সংখ্যাটি ৩০টিরও বেশি।

বুধবার সকালে রানিতলার (Ranitala) বাড়িয়ানগর এলাকার একটি পুকুর পাড়ে স্থানীয় বাসিন্দারা ভাসমান অবস্থায় বোমাগুলি দেখতে পান। খবর পেয়ে দ্রুত ঘটনাস্থলে পৌঁছয় রানিতলা থানার পুলিশ। তাঁরা পুকুর পাড়টি সম্পূর্ণভাবে ঘিরে ফেলেন। পরিস্থিতি গুরুত্ব সহকারে বিবেচনা করে বোম স্কোয়াডকে খবর দেওয়া হয়েছে। বোম স্কোয়াড ঘটনাস্থলে এসে বোমাগুলি নিষ্ক্রিয় করার কাজ শুরু করবে। উদ্ধার হওয়া সকেট বোমাগুলি কোথা থেকে এল, এবং কী উদ্দেশ্যে সেগুলিকে পুকুর পাড়ে রাখা হয়েছিল, সেই বিষয়ে তদন্ত শুরু করেছে পুলিশ।

অপরদিকে ডোমকলে (Domkal) ২৫টি সকেট বোমা উদ্ধার! রাতভর তল্লাশিতে মিলল বিস্ফোরক ভাণ্ডার। মুর্শিদাবাদের ডোমকলে ফের বোমা আতঙ্ক। গোপন সূত্রের খবরের ভিত্তিতে বৃহস্পতিবার গভীর রাতে ডোমকল থানার মহেদীপাড়া–বার্তানাবাদের লাগোয়া বাঁশবাগানে হানা দেয় পুলিশ। সেখানকার জঙ্গলের ভিতর একটি পুরনো নাইলনের ব্যাগ থেকে উদ্ধার হয় প্রায় ২৫টি সকেট বোমা।

আরও পড়ুন- মন্দিরে হনুমান বিগ্রহ ভাঙাকে কেন্দ্র করে উত্তপ্ত কুলপি

বাঁশঝাড়ের ঝোপের আড়ালে ফেলে রাখা ছিল বিস্ফোরকভর্তি ব্যাগটি। গোটা এলাকা ঘিরে ফেলতে ময়দানে নামে ডোমকল থানার টিম। উদ্ধার করা বিস্ফোরক বাজেয়াপ্ত করা হয়েছে। ঘটনাস্থলে মোতায়েন করা হয়েছে পুলিশ পাহরা। বিস্ফোরক নিষ্ক্রিয়কারী দল (BDDS)-কে ইতিমধ্যেই জানানো হয়েছে নিষ্ক্রিয়করণের জন্য। ডোমকলের ৬ নম্বর ওয়ার্ডে বোমা উদ্ধারের ঘটনায় চাঞ্চল্য ছড়িয়েছে এলাকাজুড়ে। পুলিশের প্রাথমিক অনুমান—বড়সড় নাশকতার ছক থাকতেই পারে। তদন্তে নেমেছে ডোমকল থানা।

দেখুন আরও খবর-